kardosdrur/scandi-wiki huggingface dataset:
Høst & Søn

Høst & Søn, oprindeligt Andr. Fred. Høst og Søn A/S, var et dansk forlag og kgl. hofboghandler i Bredgade 35. Forlaget indgik i 2002 i Rosinante & Co. Virksomheden blev etableret 15. april 1836 af A.F. Høst, som i begyndelsen udgav bøger af H.C. Ørsted og Adam Oehlenschläger.

Forlaget var i slægtens eje indtil 1917, da Johannes Lind (1890-1935) overtog firmaet, som ved hans
død omdannedes til et aktieselskab. Direktør i 1950 var Ellis Francisco Lohse (f. 1889). Prokurister: Niels Høst og Mogens Cohr Lind.

I 1935 blev firmaet aktieselskab, i 1980'erne overtaget af Munksgaard, som i 2001 blev overtaget af Gyldendal. Virksomheden ophørte formelt ved fusion i 2002.

Kilder 

 Danmarks ældste forretninger 1100-1911, Kraks Forlag 1950

Forlag fra Danmark
Tidligere virksomheder i København
Danske virksomheder etableret i 1836
Ophørt i 2002
Leverandører til Det Kongelige Danske Hof
Florian Kringe

Florian Kringe (født 18. august 1982 i Siegen, Vesttyskland) er en tysk tidligere fodboldspiller, der spillede som midtbanespiller. Han repræsenterede blandt andet FC Köln, Borussia Dortmund og Hertha Berlin.

Landshold 
Kringe nåede aldrig at repræsentere Tysklands A-landshold, men spillede som ungdomsspiller fire kampe for det U-21 hold.

Referencer

Eksterne henvisninger 
 Kringes egen hjemmeside 

Fodboldspillere fra Tyskland
Fodboldspillere fra Borussia Dortmund
Fodboldspillere fra 1. FC Köln
Fodboldspillere fra Hertha BSC Berlin
Fodboldspillere fra FC St. Pauli
Personer fra Siegen
Fischbachau

Fischbachau er en kommune i Landkreis Miesbach i Regierungsbezirk Oberbayern i den tyske delstat Bayern.

Geografi 
Fischbachau ligger i østenden af den vidtstakte dal til floden Leitzach, ved foden af bjerget Breitenstein (1.622 moh.). Byen ligger 15 km sydøst for Miesbach, 25 km sydvest for Rosenheim, 32 km nordvest for Kufstein, og 60 km fra delstatshovedstaden München.

Inddeling 
I kommunen ligger ud over Fischbachau, landsbyerne Birkenstein, Hammer, Hagnberg, Aurach, Elbach, Auerberg, Hundham og Wörnsmühl.

Eksterne henvisninger
Oslo universitetssykehus

Oslo universitetssykehus er et universitetshospital beliggende i Oslo, Norge.
Det er landets største og mest specaliserede hospital og blev dannet 1. januar 2009 ved en fusion af tre af de hidtidige universitetshospitaler i Oslo-området: Rikshospitalet (etableret 1826), Ullevål universitetssykehus (etableret 1887) og Aker universitetssykehus (etableret 1895). Oslo universitetssykehus hører under det medicinske fakultet ved Universitetet i Oslo, og drives af sundhedsregionen Helse Sør-Øst. Det beskæftiger i alt 21.000 ansatte og er Skandinaviens største hospital.

Eksterne henvisninger 
 Oslo universitetssykehus' hjemmeside
 Mannen med en sykehusdrøm - Vil de som planlegger og bygger framtidens sykehus aller helst slippe å forholde seg til pasienter?. 2018-09-12. Dagsavisen

Universitetshospitaler
Universitetssykehus
Hospitaler i Norge
Patrick Owomoyela

Patrick Owomoyela (født 5. november 1979 i Hamburg, Vesttyskland) er en tysk tidligere fodboldspiller, der spillede som central forsvar. Gennem karrieren spillede han for blandt andet VfL Osnabrück, SC Paderborn 07, Arminia Bielefeld, Werder Bremen og Borussia Dortmund.

Owomoyelas ikke-tyske navn skyldes hans nigerianske rødder.

Landshold 
Owomoyela nåede 11 kampe for Tysklands landshold, som han debuterede for den 16. december 2004 i en kamp mod Japan. Han var efterfølgende en del af landets trup til Confederations Cup i 2005 på hjemmebane i Tyskland.

Eksterne henvisninger 

Fodboldspillere fra Nigeria
Fodboldspillere fra Tyskland
Fodboldspillere fra VfL Osnabrück
Fodboldspillere fra SC Paderborn 07
Fodboldspillere fra Arminia Bielefeld
Fodboldspillere fra Werder Bremen
Fodboldspillere fra Borussia Dortmund
Personer fra Hamborg
James Lind

James Lind (født 4. oktober 1716, død 13. juli 1794) var en skotsk læge i den engelske flåde. I 1747 kom han på sporet af midlet mod mangelsygdommen skørbug.
Ved et naturvidenskabeligt eksperiment den 20. maj 1747 bragte han 12 sømænd om bord på  skibet Salisbury og lod skibet stå til søs. Til havs styrede James Lind deres ernæring, så alle fik det samme, men undtagelse af én ting. To fik appelsiner og citroner hver dag, to fik æblevin, to fik fortyndet svovlsyre, to fik havvand og de sidste to fik en medicinblanding. James Lind var selv af den overbevisning, at svovlsyren ville løse problemet med skørbug, men da han den 16. juni 1747 vendte tilbage til land, var det kun de  to, der havde indtaget citrusfrugter (med C-vitamin), der ikke havde skørbug.

Bibliografi 
 A treatise on the Scury (1753)
 An essay on the Most Effectual Means of preserving the Health of Seamen (1757 – oversat til dansk i 1789)

Eksterne henvisninger 

Læger fra Storbritannien
Teater Katapult

Teater Katapult er et teater i Aarhus, oprindeligt producerende teatergruppe stiftet som forening i 1995 af Torben Dahl. Overtog i 2002 efter aftale med Aarhus Kommune teaterhuset i Rosensgade 11, der på tidspunktet for overtagelsen hed Byens Åbne Scene. Teaterhuset Katapult blev kendt for sin nye danske dramatik og stærke markedsføring under mottoet: "Risiko for kulturchok". På egenproduktionsfronten først med Lars Kaalunds thriller I en kælder… (2002), siden med Christian Lollikes spil om gruppevoldtægt, Dom Over Skrig (2004), der udløste en politisk debat, Profeten Allan (2004) af Mikkel Rosenberg og den absurde samfunds satire Stol på Alice (2006) af Caroline Cecilie Malling Jørgensen, der vandt Katapults landsdækkende manuskriptkonkurrence "Ordene ud af hovedet og ind på scenen".

I 2002 oprettedes Dramatisk Fertilitetsklinik til udvikling af ny dramatik under ledelse af dramaturg Barbara Simonsen. Klinikken eksisterer stadig under navnet DramatikerLab, hvor både uprøvede, mere øvede og fuldt professionelle dramatikere kan gå ind i forløb, der kan bringe dem frem til professionel produktion af deres forestillinger. Katapult mistede i 2006 sit driftstilskud fra Aarhus Kommune, men kæmpede sig videre frem mod 2008, hvor Aarhus Kommune igen, og tre år senere Statens Kunstråd, fandt midler til at bakke op om teatret. 

Frem til 2006 var Katapult en kurateret scene med egenproduktioner og gæstespil på både vækstlags- semiprofessionelt og professionelt niveau med stor forkærlighed for at agere trappetrin mellem vækstlaget og det professionelle scenekunstliv. I perioden med svigtende driftstilskud omdannede Katapult sig til en åben scene, men da økonomien med kommunens og statens opbakning igen stabiliseredes, satte teatret kursen frem mod at blive en fuldt professionelt producerende og præsenterende scene – dog stadig med stærke bånd til og dryp på scenen fra vækstlaget.  

I 2012 flyttede Teater Katapult fra Aarhus’ latinerkvarter og blev fast beboer på byens nye kulturflagskib Godsbanen. Målet om at blive fuldt professionelt teater var nu også nået, og i dag udvikler, producerer og præsenterer Katapult på Godsbanen sit repertoire af nye teaterforestillinger. Mottoet lyder nu: "Slå autopiloten fra", og udvikling af nye danske dramatikere og ny dansk dramatik er omdrejningspunktet for scenen. Repertoiret består af egne professionelle forestillinger samt gæstespil fra ind- og udland. Derudover vises små, nye nicheforestillinger samt alternativ comedy og spoken word - herunder det populære StorySlam. To gange årligt præsenteres et talentfuldt teater fra vækstlaget.

Teater Katapult producerer også det interaktive mobilteater og empatiske udviklingsredskab AudioMove – både som kunstproduktioner, men også til erhvervslivet, turist- og uddannelsessektoren.

Hæder 
 I 2004 modtog Teater Katapult Danske Teaterjournalisters Initiativpris
 Teater Katapult vinder sammen med Kulturstyrelsen, Redia, Kronborg Slot, Jellingmonumenterne og Roskilde Domkirke World Summit Mobile Award 2014
Sophie Zinckernagel modtager i 2014 en Talentreumert for sin rolle som Line i Teater Katapults BYE BYE YUE YUE.

Teatre i Aarhus
Etableret i 1995
Hans Rønne

Hans Rønne (født 1. juli 1953 i Gedsted) er en dansk skuespiller og sceneinstruktør.

Hans Rønne er oprindeligt uddannet folkeskolelærer fra Skive Seminarium, men kom som militærnægter til Kaskadeteatret i Århus, hvor han i 1980 blev en del af teatrets kollektive ledelse. I 1984 etablerede han sit eget teater, Teatret, sammen med hustruen, scenografen Gitte Baastrup.

Hans Rønne modtog i 1995 Karen Marie Thorsens legat for sit teaterarbejde. I 2007 modtog han både teaterprisen EntréPrisen, Allen-prisen og Årets Reumert for forestillingen August. I 2017 modtog han Teaterpokalen af Foreningen af Danske Teaterjournalister for forestillingerne Lev menneske og Slagballe Banke.

Eksterne henvisninger 
 

Skuespillere fra Danmark
Teaterinstruktører fra Danmark
Mimikere
Personer i Kraks Blå Bog
Modtagere af Teaterpokalen
Kunstnere på finansloven
Charité

Charité – Universitätsmedizin Berlin er et universitetshospital beliggende i Tysklands hovedstad, Berlin. Hospitalet er tilknyttet de medicinske fakulteter ved Humboldt-Universität zu Berlin og Freie Universität Berlin, og hævder efter oprettelsen af sit fjerde campus i 2003 at være Europas største universitetshospital. Hospitalet blev grundlagt i 1710 og har i dag ry for at være blandt Europas førende inden for hjertetransplantationer. Det beskæftiger 10.400 ansatte, 8.000 studerende, 3.500 sengepladser og har en årlig omsætning på 1,8 mia. euro.

Historie 
Hospitalet blev etableret efter ordre fra Frederik 1. af Preussen nord for Berlins bymure. Byen var dengang ramt af en epidemi af byldepest, som allerede havde affolket store dele af Østpreussen. Da epidemien var ovre, behandlede hospitalet byens fattige. 9. januar 1727 gav Frederik Vilhelm 1. af Preussen hospitalet navnet Charité; fransk for barmhjertighed. Opførelsen af et anatomisk teater i 1713 markerede begyndelsen på hospitalets lægeuddannelse, der dengang blev drevet af Preußische Akademie der Wissenschaftens medicinske kollegium. I 1795 kom Pépinière-skolen til, som uddannede militærlæger. 

Efter grundlæggelsen af Universität zu Berlin (i dag Humboldt-Universität zu Berlin) i 1810, integrerede dekanen for det medicinske fakulutet Christoph Wilhelm Hufeland i 1828 hospitalet som universitetshospital. Efter Berlins deling i 1949 fungerede Charités Campus Mitte som det primære hospital for Østberlin og var tilknyttet Humboldt Universität, mens Freie Universität opførte Campus Benjamin Franklin i bydelen Steglitz i 1968. I 1986 blev Städtische Rudolf-Virchow-Krankenhaus til det andet universitetshospital for Freie Universität. I 2003, hvor Berlin for længst var genforenet, fusionerede de tre universitetshospitaler til én organisatorisk enhed med tre fysiske placeringer.

I dag består hospitalet af fire campusser:
 Charité Campus Mitte (CCM) i Mitte 
 Campus Benjamin Franklin (CBF) i Lichterfelde (tidligere Klinikum Steglitz) 
 Campus Virchow Klinikum (CVK) i Wedding 
 Campus Berlin Buch (CBB) i Buch

Eksterne henvisninger 
 Charités hjemmeside

Referencer 

Universitetshospitaler
Uddannelse i Berlin
Bygninger, konstruktioner og anlæg i Berlin
Hospitaler i Tyskland
Air Alsie

Air Alsie er et dansk flyselskab med hovedsæde i Sønderborg.

Air Alsies hovedaktiviteter er flymanagement, business-charter og ambulanceflyvning samt flyvedligeholdelse. 

Hovedsædet ligger i Sønderborg Lufthavn, hvor alle aktiviteter er samlet i moderne hangar-, administrations- og værkstedsbygninger, der huser over 100 medarbejdere. 
 
Air Alsie er Skandinaviens største inden for business-jet-området. Flyene dækker lige fra kortdistance-fly som Citation Jet og CJII over mellemdistance-fly som Citation VII og Hawker 800 til langdistance-fly som Falcon 8X, Falcon 7X, Falcon 2000 og Falcon 900, hvoraf flere er med den allernyeste teknologi. Disse flyver til destinationer over hele verden.

Air Alsie A/S har Sandma Holdning A/S i Sønderborg som hovedaktionær, og i Schweiz har virksomheden etableret det internationale søsterselskab, Air Alsie SA. 
Netop i Schweiz stiger mange forretningsfolk om bord på de danske fly, og Air Alsie har tillige opgaver i Tyskland, England, Norge, og diverse destination er i Asien, hvilket passer godt ind i virksomhedens strategi om at være international.

I juni 2013 startede Air Alsie og Danfoss i fællesskab Alsie Express, der skal operere ruteflyvninger imellem Sønderborg og Københavns Lufthavn.

Eksterne henvisninger 

 Air Alsies hjemmeside

Flyselskaber i Danmark
Etableret i 1989
Virksomheder i Sønderborg
Franz Ernst

Franz Ernst (født 30. juli 1938 i Assens) er en dansk filminstruktør og manuskriptforfatter.

Ernst begyndte sin karriere i filmbranchen som toneassistent på Flamingo Studio. Han blev senere elev på Kunsthåndværkerskolen, men var der kun to år. I 1961 blev han assistent og klipper på Laterna Film. Sammen med den senere kollega Lise Roos snuste han i 1963 til teaterverdenen. De to grundlagde i 1963 Surpriseteatret, der opførte såkaldte collage-revyer med både nye og gamle tekster.

Han fik sit gennembrud som instruktør med Ang.: Lone i 1970, som Charlotte Strandgaard havde skrevet manuskriptet til. Han har siden instrueret såvel spillefilm og kortfilm og var en overgang kunstnerisk leder af Odense Filmfestival, ligesom han har været formand for Danske Filminstruktører 1993, 1995 og 1998-1999 samt for Dansk Kunstnerråd siden 2004.

Franz Ernst har været klipper på flere af Jørgen Leths produktioner.

Filmografi 
 Ang.: Lone (1970)
 Kina i Danmark (1971)
 Livet er en drøm (1972)
 Anderledes erindringer (1973)
 Den dobbelte mand (1976)
 Skytten (1977)
 Grønlandske kvindearbejder (1979)
 Supertanker (1981)
 Afbrudt møde (tv-film, 1982)
 Domino (tv-serie, 1991)

Bibliografi 
 Privatlivets fred (1974, med Klaus Rifbjerg)

Anerkendelser 
 1971: Bodilprisen for bedste danske film for Ang.: Lone

Eksterne henvisninger 
 Franz Ernsts hjemmeside 
 

Filminstruktører fra Danmark
Nikolaj Golitsyn

Nikolaj Dmitrijevitj Golitsyn (russisk: Николай Дмитриевич Голицын) (født 12. april 1850, død 2. juli 1925) var den sidste ministerpræsident i Det Russiske Kejserrige. 

Golitsyn havde inden sin udnævnelse til ministerpræsident været aktiv i zarina Aleksandra Fjodrovnas velgørenhedsarbejde og havde kun begrænset erfaring med politik. Han udnævntes modvilligt til ministerpræsident 9. januar 1917 og gik af 12. marts samme år i forbindelse med februarrevolutionen, der også fik zar Nikolaj den 2. til at abdicere. 

Golitsyn var efterfølgende ikke politisk aktiv og ernærede sig som skomager og gartner. Trods det blev han arresteret flere gange, blandt andet af GPU. Han blev i 1925 henrettet i Leningrad på grund af påståede kontakter til kontrarevolutionære grupper.

Politikere fra Rusland
Monique Moullé-Zetterström

Monique Lucette Mauricette Moullé-Zetterstrøm (født 1948 i Orléans, Frankrig) er en fransk erhvervsleder, der blev kendt for at være direktør for teleselskabet Mobilix (senere Orange) i Danmark fra 1997 til 2002.

Moullé-Zetterström blev ansat i France Télécom i 1968, og blev i 1978 uddannet i psykologi og sociologi fra Sorbonne. Senere har hun læst organisationspsykologi ved Institut d'études politiques de Paris. Samme år blev hun HR-chef i France Télécom. I 1983 blev hun organisationschef, og i 1986 direktør for Affaires Generales i det dengang nyetablerede datterselskab France Télécom Mobile. Hun flyttede til Stockholm i 1992 efter at have mødt sin svenske mand, den tidligere Telia-chef Yngve Zetterström, to år tidligere. Her blev hun nordisk direktør for France Télécom.

Da France Télécom gik ind på det danske mobilmarked med selskabet Mobilix i 1997, blev Monique Moullé-Zetterström dets direktør. Med tydelig fransk accent markedsførte hun selskabet med Samtale fremmer forståelsen i en række tv-spots. Selskabet, der var ejet 54% af France Télécom, 32% af fem finansielle institutioner og 14% af Banestyrelsen, skiftede i 2001 navn til Orange A/S. I 2002 forlod Moullé-Zetterström imidlertid Danmark for at blive vicedirektør i moderselskabet, Orange SA. Siden 2008 har hun været forfatter på fuld tid.

Monique Moullé-Zetterström blev kåret til årets erhvervskvinde i 2001.

Bibliografi 
 L'accordélo (2007)

Erhvervsfolk fra Danmark
Erhvervsfolk fra Frankrig
Brugadas syndrom

Brugadas syndrom er en arvelig sygdom, der kan vise sig med karakteristiske EKG-forandringer og en øget risiko for hjertestop og pludselig død. Syndromet er mest udbredt i Sydøstasien, hvor den er kendt under navnet Bangungot, og er efter trafikulykker, den mest almindelige årsag til uventet død hos unge mænd i Thailand.

Sygdommen blev beskrevet og opkaldt efter tre spanske kardiologer og brødre i 1992. 

Hos omkring 20% af patienterne med Brugadas syndrom findes mutationer i generne, der koder for natrium-ionkanaler i hjertets musklers cellemembraner. Seks gener er relateret til Brugadas syndrom (SCN5A, GPD1L, CACNA1C, CACNB2, KCNE3 og SCN1B).

Brugadas syndrom nedarves autosomalt dominant. Brugadas syndrom kommer oftere til udtryk hos mænd, og symptomerne begynder oftest ved 30-årsalderen med besvimelsestilfælde eller hjertestop. Langt fra alle patienter får symptomer, og risikovurderingen kan være vanskelig og bør foregå på specialafdelinger med erfaring med dette syndrom. Undersøgelser omfatter normalt EKG, test af hjertets natrium-ionkanaler (Flecainid test) og en elektrofysiologisk undersøgelse med et kateter i hjertet, der fremprovokere rytmeforstyrrelser.

Behandlingen er konservativ eller indsættelse af en pacemaker, der kan give stød ved hjerterytmeforstyrrelser.

Det er i Danmark muligt at foretage en genetisk undersøgelse, men langt fra alle patienter med Burgadas syndrom har mutationer i kendte gener.

I 2015 blev det foreslået, at 14 af Danmarks konger, som pludseligt døde i unge, muligvis døde af Brugadas syndrom. Det er Svend Tveskæg, Harald 2., Knud den Store, Hardeknud, Svend Estridsen, Harald Hen, Oluf Hunger, Erik Lam, Knud 6., Christoffer 1., Erik Menved, Christoffer 2., Valdemar 3. og Oluf 2..

Noter

Eksterne henvisninger 

Hjertesygdomme
Teatret

Teatret er en aarhusiansk teatergruppe uden fast scene. 

Teatret blev etableret i 1984 af skuespilleren Hans Rønne og scenografen Gitte Baastrup, og har siden i høj grad været drevet som et enmandsteater med Hans Rønne som kunstnerisk leder.

Teatret har som mål at skabe teaterforestillinger med eksistentielt indhold, hvor der samtidig søges et rnonverbalt universelt teatersprog.

Eksterne henvisninger 
 

Etableret i 1984
Teatre i Aarhus
Miep Gies

Miep Gies (15. februar 1909-11. januar 2010) var en af de personer, der gemte Anne Frank for nazisterne under 2. verdenskrig. Hun fandt Annes dagbog efter arrestationen den 4. august 1944, og hun beholdt den frem til krigens slutning.

Eksterne henvisninger 

 Miep Gies' officielle hjemmeside (på engelsk) 
 Miep Gies - Yad Vashem 

Hundredårige
Personer i 2. verdenskrig
Personer fra Nederlandene
Retfærdige blandt nationerne
Russisk roulette

Russisk roulette er et hasardspil, hvor deltagerne sætter livet som indsats. Som oftest spilles russisk roulette med en revolver, hvor der er plads til seks patroner i revolverens tromle. Revolveren lades derefter med én patron, hvorefter tromlen drejes. En af deltagerne sætter mundingen mod sit eget hoved og trykker af. Sandsynligheden for at undgå at skyde sig selv er 5/6 eller 83 %. 

Hvis den første spiller overlever, drejes tromlen igen og den næste spiller trykker revolveren af mod sit eget hoved.

Spillet blev formodentlig opfundet af russiske soldater i 1920'erne. Ældste kendte omtale stammer dog først fra Georges Surdez novelle Russian Roulette fra 1937 og inkluderer en betydelig mere risikabel variant med fem patroner ud af seks mulige i tromlen.

Den 27. februar 2009 skød en 32-årig dansk mand sig selv i tindingen i forbindelse med russisk roulette. Også i 1995 var der en, der skød sig selv i tindingen med en revolver efter opfordring til at spille. Skuddet gik af på første forsøg.

Se også 
 Roulette

Fodnoter

Eksterne henvisninger 
 The Straight Dope: Did the Russians ever play Russian roulette?
 Television Tropes & Idioms: Russian Roulette – eksempler fra fiktion, herunder varianter med andet end skydevåben.

Hasardspil
Død
John Lambreth

John Lambreth (født 27. marts 1949) er en dansk skuespiller.

Han er uddannet på Statens Teaterskole i 1983.

Han har bl.a. medvirket i Erasmus Montanus og Glengarry Glen Ross på Betty Nansen Teatret, Sommergæster og Natherberget på Husets Teater, Er der tigre i Congo og Skorpionen på Fiolteatret, Harvey på Privatteatret, Harry og kammertjeneren på Nørrebro Teater og Miss Saigon på Østre Gasværk Teater.

Filmografi

Film 
 Isfugle (1983)
 Drengen der blev væk (1984)
 Midt om natten (1984)
 Mord i mørket (1986)
 Krummerne (1991)
 I Wonder Who's Kissing You Now (1998)
 Fluerne på væggen (2005)
 Drømmen (2006)

Tv-serier 
 Antonsen (1984)
 Alletiders Julemand (1997)
 Madsen & co. (2000)
 Nikolaj og Julie (2003)
 Hotellet (2000-02)
 Anna Pihl (2007)

Eksterne henvisninger 
 
 

Skuespillere fra Danmark
John Cale

John Davies Cale (født 9. marts 1942) er en walisisk musiker, komponist, sanger og pladeproducer. John Cale var et af de originale medlemmer af det amerikanske band The Velvet Underground. John Cale udtrådte af af The Velvet Underground i 1968 efter uoverensstemmelser med Lou Reed og har herefter haft en lang solokarriere. 

John Cale er bedst kendt for sin karriere som rockmusiker og -komponist, men han har tillige arbejdet i en række andre genrer, herunder støjrock og klassisk musik. Han har udgivet mere end 30 albums.

Cale har som pladeproducer og musiker arbejdet sammen med en lang række musikere og bands, herunder John Cage, Nick Drake, Kevin Ayers, Brian Eno, Patti Smith, The Stooges, The Modern Lovers, Squeeze, og Siouxsie & the Banshees.

Diskografi 
 Vintage Violence (1970)
 Church of Anthrax (med Terry Riley; 1971)
 The Academy in Peril (1972)
 Paris 1919 (1973)
 Fear (1974)
 Slow Dazzle (1975)
 Helen of Troy (1975)
 Honi Soit (1981)
 Music for a New Society (1982)
 Caribbean Sunset (1984)
 Artificial Intelligence (1985)
 Words for the Dying (1989)
 Songs for Drella (med Lou Reed; 1990)
 Wrong Way Up (med Brian Eno; 1990)
 Last Day on Earth (med Bob Neuwirth; 1994)
 Walking on Locusts (1996)
 HoboSapiens (2003)
 blackAcetate (2005)
 Shifty Adventures in Nookie Wood (2012)
 M:FANS (2016)
 Mercy (2023)

Eksterne henvisninger 

 john-cale.com, officiel hjemmeside
 
 

Musikere fra Storbritannien
Personer tildelt Officer of the Order of the British Empire
Jacob Sprenger

Jacob Sprenger (også Jacobus, Jakob, James) (født 1435 i Rheinfelden; død d. 6. december 1495 i Strassburg) var en tysk inkvisitor, heksejæger og schweizisk præst. Han blev 60 år.

Se også
 Heksehammeren

Kilder og henvisninger

Sprenger, Iacobus på geschichtsquellen.de 
 Sprenger, Iacobus på Historischen Lexikon der Schweiz

Dominikanere
Landsforeningen Danske Folkedansere

Landsforeningen Danske Folkedansere blev stiftet i Århus i 1929 med det formål at udbrede kendskabet til folkedans, folkedragter og i samarbejde med Danske Folkedanseres Spillemandskreds til dansk spillemandsmusik. I 2015 ændredes navnet til Folkedans Danmark og har i dag  sekretariat i Odense.

Landsforeningen udgiver i samarbejde med Danske Folkedanseres Spillemandskreds medlemsbladet Trin & Toner. Bladet udkommer 10 gange om året. Hvert år arrangerer foreningen et landsstævne, hvor folkedansere fra hele landet mødes. Hvert tredje år afholdes nordisk stævne NORDLEK på skift i de nordiske lande. Stævnet varer 6 dage og der deltager ca. 5000 folkedanser fra de nordiske lande. Landsforeningen er associeret medlem af Danmarks Sportsdanserforbund under Danmarks Idræts-Forbund. Foreningen formidler salg af f.eks. dansebeskrivelser og folkedragtmaterialer.

Eksterne henvisninger 
 Landsforeningen Danske Folkedanseres hjemmeside
 Spillemandskredsens hjemmeside

Foreninger fra Danmark
Folkemusik
Folkedans